Феадосій Баравік

Феадосій Баравік (; канец XVI ст. — 6 сакавіка 1652, Жыровічы) — царкоўны дзеяч, святар уніяцкай царквы, базыльянін Літоўскай правінцыі, гісторык, прапаведнік.

 Біяграфія 
міні|Жыровіцкі абраз Божай Маці
Паходзіў са шляхты Менскага павета. У 15-гадовым узросце пачаў вайсковую службу. Потым уступіў да Ордэна базыльян. Прапаведнік у віленскім кляштары Святой Тройцы, у 1620 годзе — настаяцель. Удзельнічаў у капітулах базыльянскага ордэна ў Лаўрышаве (1621) і Руце (1623). Прапаведнік у Наваградку. У 1637 годзе ігумен у Збаражы. У 1644 годзе як ігумен прымаў у Жыровіцкім манастыры  караля Уладзіслава Вазу і каралеву Цэцылію-Рэнату са світай дзяржаўных ураднікаў і вялікай колькасцю шляхты. Як прапаведнік у Менску (1648) падпісаў дагавор продажы базыльянскага пляца менскім францысканцам. У пачатку 1652 года зноў прызначаны ігуменам (суперпрыёрам) Жыровіцкага манастыра, але неўзабаве, 6 сакавіка 1652 года, памёр у ЖыровічахKs. Józefat Skruteń, ZSBW. Borowik Teodozy († 1652)… — S. 344..

 Творчасць 
Падчас прапаведніцтва ў Наваградку выдаў кніжку пра Наваградскае брацтва.

Не пазней за чэрвень 1621 года па даручэнні Лаўрышаўскага капітула напісаў старабеларускую «Гисториа або повѣсть людеи розных, вѣры годныхъ, о образѣ чудовномъ пренасвятеишое дѣвы маріи жировицкомъ в повѣте слонимскомъ» жыровіцкага цудатворнага абраза Маці Божай, а таксама яе польскі пераклад і выдаў яго як «Historia abo powieść zgodliwa przez pewne podánie ludźi wiáry godnych, o obrazie przeczystey Panny Mariey Zyrowickim kudotwornym». Пазней дапоўніў твор пералікам цудаў, «якія здзяйсняюцца пры абразе да сённяшняга дня». Кніга некалькі разоў выдавалася ў Вільні (1622, 1628, 1629)Bibliografia Estreichera. Borowik X. Theodozy, Bazylian.; Ks. Józefat Skruteń, ZSBW. Borowik Teodozy († 1652)… — S. 344, дадае яшчэ адно выданне 1624 года. і, магчыма, Супраслі (1653, 1714), на польскай і лацінскай мовахАднак, Maria Cubrzyńska-Leonarczyk. Katalog druków supraskich. — Warszawa: Biblioteka Narodowa, 1996. — 170 s. — ISBN 83-7009-164-4 звестак пра гэта выданне ў Супрасльскай друкарні не дае.. Захаваўся тэкст Баравіка на старабеларускай народнай мовай, ён быў выдадзены ў Пецярбургу ў 1912 годзе Платонам ЖуковічамЖукович П. Н. Неизданное русское сказание о Жировицкой иконе Божией Матери // Издание отделения русского языка и словесности Императорской Академии наук. — Т. XVII, кн. 2. — СПб, 1912. .

Частка рукапісу, некалькі першых аркушаў гісторыі Жыровіцкай іконы Божай Маці аўтарства Феадосія Баравіка захоўваецца ў Бібліятэцы РАН (Ф. 37, воп. 1, спр. 38), астатняя, большая частка — у Львоўскай нацыянальнай навуковай бібліятэцы Украіны імя Васіля Стэфаніка (Ф. 3, МВ-393).

 Крыніцы 

 Літаратура 

 Ks. Józefat Skruteń, ZSBW. Borowik Teodozy († 1652) // Polski Słownik Biograficzny. — Kraków, 1936. — T. II. — S. 344. 
 Bp. Edward Ozorowski. Borowik Teodozy // Słownik polskich teologów katolickich, pod. red. ks. Hieronima Eug. Wyczawskiego OFM. — tom 1. — Warszawa 1981. — S. 198—199. 

 Спасылкі 



Катэгорыя:Перакладчыкі XVII стагоддзя
Катэгорыя:Постаці Збаража
Катэгорыя:Постаці Мінска
Катэгорыя:Постаці Вільнюса
Катэгорыя:Прапаведнікі
Катэгорыя:Гісторыкі Беларусі
Катэгорыя:Рэлігійныя дзеячы Беларусі
Катэгорыя:Рэлігія ў Вялікім Княстве Літоўскім
Катэгорыя:Базыльяне